Geplaas deur	Sophia Kapp Donderdag 18 Oktober 2018
Die werkwoord hak is 'n ou woord wat 'kap' beteken en wat ons eintlik nog net in twee kontekste ken. Ons verwys in Afrikaans na houthakkers en waterdraers as ons na verarmde mense verwys wat handearbeid verrig. Daardie houthakkers is houtkappers, soos die manne in Dalene Matthee se bosstories. Die ander konteks waarin ons die woord ken, is die knoop deurhak, wat beteken dat 'n mens 'n slim oplossing vir 'n moeilike situasie kry. Ek vermoed baie mense dink hier aan 'n hekelpen wat wol deur gekompliseerde hekelwerk trek, maar dit is nie korrek nie. Die uitdrukking verwys na die storie waarin Aleksander die Grote op 'n wa van Gordius, die koning van Frigië in Klein-Asië, afgekom het wat met 'n vreeslik ingewikkelde knoop aan 'n paal vasgemaak is. Volgens oorlewering sou die persoon wat hierdie ingewikkelde knoop kon losmaak oor die hele Asië regeer. Aleksander het daar en dan vir sy manskappe gedemonstreer dat hy dié persoon is, deur eenvoudig sy swaard uit te pluk en die knoop middeldeur te kap. Die grootste kryger in wêreldgeskiedenis het dus die Gordiaanse knoop deurgehak, nie 'n wolletjie deur hekelwerk gehaak nie.
Meer in hierdie kategorie: « Nog los-en-vassery: privaat, gunsteling en reuse	Begryp lettergrepe »
Kommentaarskakel	 Maandag 22 Oktober 2018 13:56	geplaas deur	Mariska Visser
Ek is so mal oor jul blogs! Baie dankie. Nou is ek net erg deurmekaar, wanneer is dit 'visserman' en wanneer is dit 'visterman'? Dit was nou die eerste keer wat ek 'visterman' sien.
Kommentaarskakel	 Vrydag 19 Oktober 2018 12:35	geplaas deur	Christine Marais
Ai, kan iemand tog vir kykNET se aanbieders (veral van Bravo) inlig dat "die knoop deurhaak/deurhak" NIKS te doen het met TROU nie!